Document ID: 31997R1713

31997R1713
L 242/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1713/97 AL COMISIEI
din 3 septembrie 1997
de derogare de la Regulamentul (CEE) nr. 2454/93 privind definirea conceptului de produse originare utilizat în programul de preferințe generalizate de luare în calcul a situației speciale din Laos pentru anumite exporturi textile în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), astfel cum a fost modificat ultima dată prin Regulamentul (CE) nr. 82/97 al Parlamentului European și al Consiliului (2), în special articolul 249,
având în vedere Regulamentul (CEE) nr. 2454/93 al Comisiei din 2 iulie 1993 (3), astfel cum a fost modificat ultima dată prin Regulamentul (CE) nr. 1427/97 (4) de stabilire a dispozițiilor de aplicare a Regulamentului (CEE) nr. 2913/92 al Consiliului de instituire a Codului Vamal Comunitar, în special articolul 76,
întrucât, prin Regulamentul (CE) nr. 3281/94 al Consiliului din 19 decembrie 1994 de aplicare a unui program de preferințe tarifare generalizate pe o perioadă de 4 ani (1995-1998) pentru anumite produse industriale de origine din țări în curs de dezvoltare (5), astfel cum a fost modificat ultima dată prin Regulamentul (CE) nr. 998/97 al Comisiei (6), Comunitatea a acordat astfel de preferințe Laosului;
întrucât articolul 67 și următoarele din Regulamentul (CEE) nr. 2454/93 stabilesc definirea conceptului de produse originare ce urmează să fie utilizat în sensul preferințelor tarifare generalizate; întrucât articolul 76 din regulament conține totuși derogări de la respectivele dispoziții în favoarea celor mai puțin dezvoltate țări beneficiare de PSB, care înaintează o cerere corespunzătoare în acest sens Comunității;
întrucât guvernul din Laos a solicitat o asemenea derogare privind anumite produse textile; întrucât, la cererea Comunității, Laos a pus la dispoziție informațiile economice suplimentare necesare;
întrucât cererea înaintată de Laos corespunde cerințelor articolului 76; întrucât, în special, introducerea condițiilor cantitative (anuale) reflectând capacitatea pieței comunitare de absorbție a produselor din Laos, capacitatea de export a Laosului și fluxul comercial real înregistrat este în măsură să prevină prejudicierea ramurilor corespunzătoare ale industriei comunitare;
întrucât, pentru a încuraja cooperarea regională între țările beneficiare, este de dorit să se prevadă ca materia primă ce urmează să fie utilizată în contextul acestei derogări în Laos să provină din țări aparținând Asociației Națiunilor din Asia de Sud-Est (ASEAN) (cu excepția Myanmar), Asociației Asiei de Sud pentru Cooperare Regională (SAARC) sau Convenției de la Lomé;
întrucât orice cerere de a extinde aplicarea derogării peste cantitățile stabilite trebuie analizată în consultare cu autoritățile din Laos;
întrucât derogarea nu poate fi în nici un caz aplicată după data de 31 decembrie 1998, atunci când expiră programul actual de preferințe tarifare generalizate pentru produsele industriale;
întrucât măsurile prevăzute în prezentul regulament sunt conforme cu avizul Comitetului Codului Vamal (Departamentul pentru proveniență),
ADOPTĂ PREZENTUL REGULAMENT:
Articolul 1
(1) Prin derogare de la articolul 67 și următoarele din Regulamentul (CEE) nr. 2454/93, produsele înscrise în anexa prezentului regulament care sunt fabricate în Laos din țesături (articole țesute) sau din fire textile (articole tricotate) importate de această țară și provenind din țările aparținând Asociației Națiunilor din Asia de Sud-Est (ASEAN) (cu excepția Myanmar), Asociației Asiei de Sud pentru Cooperare Regională (SAARC) sau Convenției de la Lomé sunt considerate ca provenind din Laos în conformitate cu dispozițiile de mai jos.
(2) În sensul alineatului (1), produsele sunt considerate ca provenind din ASEAN sau SAARC atunci când sunt obținute în aceste țări, potrivit normelor de proveniență prevăzute în Regulamentul (CEE) nr. 2454/93, sau ca provenind din țările beneficiare ale Convenției de la Lomé, atunci când sunt obținute în aceste țări, potrivit normelor de proveniență prevăzute în Protocolul nr. 1 al celei de-a patra Convenții ACP-CEE (7).
(3) Autoritățile competente din Laos se angajează să ia toate măsurile necesare pentru a asigura conformitatea cu dispozițiile alineatului (2).
Articolul 2
Derogarea prevăzută la articolul 1 se aplică produselor importate de Comunitate din Laos, în perioada 1 august 1997-31 decembrie 1998, în limita cantităților anuale înscrise în anexă pentru fiecare produs.
Articolul 3
Cantitățile menționate la articolul 2 sunt administrate de Comisie, care poate lua orice măsuri administrative adecvate pentru a asigura eficiența administrării lor.
În cazul în care un importator prezintă o declarație de punere în liberă circulație într-un stat membru solicitând să beneficieze de dispozițiile prezentului regulament și declarația este acceptată de autoritățile vamale, respectivul stat membru înștiințează Comisia și alocă o sumă corespunzătoare cererii sale.
Cererile de alocare care indică data la care au fost acceptate declarațiile sunt trimise de îndată Comisiei.
Alocările sunt acordate de Comisie în funcție de data la care autoritățile vamale ale statului membru în cauză au acceptat declarația de punere în liberă circulație, în măsura în care fondurile disponibile o permit.
În cazul în care un stat membru nu folosește suma alocată, el o rambursează de îndată, pentru cantitatea corespunzătoare.
În cazul în care sumele solicitate depășesc soldul disponibil cantității în cauză, soldul este alocat solicitanților pro rata. Comisia informează statele membre despre alocările făcute.
Fiecare stat membru se asigură că importatorii produselor în discuție au acces permanent și nediscriminatoriu la cantitățile respective, atât timp cât fondurile alocate cantității respective o permit.
Articolul 4
Atunci când alocările de la articolul 3 ajung la 80 % din cantitățile indicate în anexă, Comisia, în consultare cu autoritățile din Laos, analizează oportunitatea de a extinde aplicarea derogării peste limita acelor cantități.
Articolul 5
Următorul text se completează în caseta 4 a formularului tip A pentru certificatele de proveniență emise în conformitate cu prezentul regulament:
„Derogare - Regulamentul (CE) nr. 1713/97”
Articolul 6
În cazul unor neclarități, statele membre pot solicita un exemplar al documentului care certifică originea materialelor utilizate în Laos prin această derogare. O astfel de solicitare poate fi făcută la momentul punerii în liberă circulație a mărfurilor ce beneficiază de dispozițiile prezentului regulament sau în cadrul cooperării administrative stabilite prin articolul 94 din Regulamentul (CEE) nr. 2454/93.
Articolul 7
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 august 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 septembrie 1997.

Labels: 3
18
15
1